Folketing
2014-05-02

Man forlanger ikke, at de skal dokumentere, at de rent faktisk har lov til at være her. Vores beslutningsforslag er faktisk tænkt på den måde, at det skal overholde EU-reglerne. Vi kunne have foreslået noget, som nogle ville mene var langt værre, men vi har faktisk taget udgangspunkt i, at okay, nu er der nogle EU-regler på området. De siger, man kan være her i 3 måneder, og hvis man søger arbejde, kan man være her op til 6 måneder. Det tager vi udgangspunkt i, men vi siger så bare, at man så også skal være her i den periode, og hvis man overtræder perioden, skal det selvfølgelig have den konsekvens, at man ikke længere må opholde sig i Danmark. Det er klart, at hvis der er nogle regler, og man overtræder reglerne, så må der være en konsekvens, ellers er reglerne ligegyldige. Jeg mener ikke, det kan være så svært at forstå, men sådan er der så meget i dansk politik.